DCORPละลายทรัพย์280ลบ.ซื้อหุ้น”ฮีโร่ เอ็กซ์พีเรียนซ์”หวังปั้นธุรกิจสวนสนุกแบรนด์”Marvel”
DCORP ละลายทรัพย์ 280 ลบ. เข้าซื้อหุ้น "ฮีโร่ เอ็กซ์พีเรียนซ์" ต่อยอดธุรกิจสวนสนุกรูปแบบดิจิทัลไฮเปอร์เรียลลิตี้แบรนด์"Marvel" คาดแล้วเสร็จ 31 ต.ค.นี้
18 ก.ย. 2560

บริษัท ดีมีเตอร์ คอร์ปอเรชั่น จำกัด (มหาชน) หรือ DCORP เปิดเผยว่า ที่ประชุมคณะกรรมการบริษัทมีมติอนุมัติการเข้าลงทุนในโครงการเดอะมาร์เวลเอ็กซ์พีเรียนซ์ไทยแลนด์: ธีมเอ็นเตอร์เทนเมนต์ แอ็ทแทรคชั่น (THe Marvel Experience : Theme Entertainment Attraction -TMX) ซึ่งเป็นแหล่งให้ความบันเทิงในรูปแบบดิจิทัล ไฮเปอร์ เรียลลิตี้ ในบริษัทฮีโร่ เอ็กซ์พีเรียนซ์ จำกัด โดยจะเข้าซื้อหุ้นเพิ่มทุนและเข้าซื้อหุ้นจากผู้ถือหุ้นเดิม คาดว่าจะแล้วเสร็จภายในวันที่ 31 ต.ค.60
โดย DCORP จะเข้าซื้อหุ้นสามัญเพิ่มทุนของฮีโร่ เอ็กซ์พีเรียนซ์ จำนวน 805,264 หุ้น คิดเป็นสัดส่วน 30% ของทุนจดทะเบียนทั้งหมดของบริษัท โดยจะเข้าซื้อหุ้นเพิ่มทุนในราคาหุ้นละ 335.29377 บาท เป็นจำนวนเงินทั้งสิ้น 270 ล้านบาท โดยการเพิ่มทุนครั้งนี้ บริษัทจะเข้าซื้อหุ้นเพิ่มทุนร่วมกับนายนิติ เนื่องจำนงค์ โดยนายนิติจะซื้อหุ้นเพิ่มของฮีโร่ฯ จำนวน 67,105 หุ้น คิดเป็นสัดส่วน 2.50% ของทุนจดทะเบียน เป็นจำนวนเงินทั้งสิ้น 22.50 ล้านบาท และนายนิติหรือบุคคลที่นายนิติเป็นผู้กำหนด ซื้อหุ้นเพิ่มทุนของฮีโร่ฯ อีกจำนวน 536,843 หุ้น คิดเป็นสัดส่วน 20% ของทุนจดทะเบียน เป็นจำนวนเงินทั้งสิ้น 180 ล้านบาท
ทั้งนี้ ฮีโร่ฯ จะดำเนินการเพิ่มทุนจดทะเบียนบริษัทจากเดิม 127.5 ล้านบาท เป็น 268,421,200 บาท  โดยการออกหุ้นสามัญเพิ่มทุนจำนวน 1,409,212 หุ้น มลค่าที่ตราไว้หุ้นละ 100 บาท
นอกจากนั้น DCORP จะเข้าซื้อหุ้นสามัญของ ฮีโร่ฯ จากบริษัท แทรเวล แชนแนล เอเจนซี่ จำกัด จำนวน 67,106 หุ้น คิดเป็ฯสัดส่วน 2.5% ของทุนจดทะเบียน ในราคาหุ้นละ 149.018 บาท คิดเป็นมูลค่ารวมทั้งสิ้น 10 ล้านบาท
โดยการซื้อหุ้นสามัญเพิ่มทุนนี้เป็นการซื้อหุ้นในราคาที่สูงกว่ามูลค่าที่ตราไว้ เนื่องจากบริษัทได้พิจารณาตรวจสอบสถานะกิจการและประมินมูลค่าของฮีโร่ฯ ที่ประเมินโดยผู้ประเมินอิสระแล้วเห็นว่าฮีโร่ฯ มีมูลค่าเท่ากับ 2,616 ล้านบาท ซึ่งบริษัทจะเข้าลงทุนซื้อหุ้นในสัดส่วน 32.50% ซึ่งเป็นมูลค่า 850.20 ล้านบาท แต่จาการเจรจาต่อรองของบริษัทได้ใช้เงินลงทุนทั้งสิ้น 280 ล้านบาทเพื่อให้ได้หุ้นในสัดส่วนดังกล่าว จึงถือเป็นการเข้าซื้อที่ราคาเหมาะสม
สำหรับผลประโยชน์ที่คาดว่าจะได้รับ บริษัทเล็งเห็นถึงการเติบโตอย่างรวดเร็วของธุรกิจท่องเที่ยว จึงมีความสนใจที่จะลงทุนในธุรกิจดังกล่าว ซึ่งเป็นแนวทางหนึ่งที่คาดว่าจะมีการเติบโตอย่างก้าวกระโดด และเป็นส่วนหนึ่งของนโยบายการพัฒนาธุรกิจดิจิทัลอินโนเวชั่น ประกอบกับ ฮีโรร่ฯ มีแผนพัฒนา THe Marvel Experience : Theme Entertainment Attraction -TMX ที่จะนำผู้ชมร่วมเป็นส่วนหนึ่งของหน่วยชิลด์ (S.H.I.E.L.D) โดยมีตัวละครภายใต้แบรนด์”Marvel”กว่า 20 คาแรคเตอร์ พื้นที่แบ่งเป็น 8 โดม แต่ละโดมมีกิจกรรมแตกต่างกันไป ผู้เข้าชมต้องซื้อบัตรผ่าน ปและตามแผนจะมีกำหนดเวลาในแต่ละโดมเฉลี่ยโดมละ 8 นาที
ทั้งนี้ แผนงานดังกล่าวต้องการเงินลงทุนเพื่อการก่อสร้างและเป็นเงินลงทุนหมุนเวียนในบริษัท โดยสถานที่ตั้งอยู่ในพื้นที่ 12,935 ตารางเมตร สามารถรองรับนักท่องเที่ยวได้เต็มที่ถึง 10,950 คน/วัน ในบริเวณห้างสรรพสินค้าเมกาบางนา ที่ปัจจุบันมีผู้เข้าใช้บริการมากกว่า 40 ล้านคน/ปี และเพิ่มขึ้นอย่างต่อเนื่องเฉลี่ย 10% ทุกปี